Pas tërheqjes së trupave amerikane nga Iraku radhën e ka Afganistani
Presidenti Barak Obama ka premtuar të fillojë tërheqjen e trupave edhe nga ai vend, duke filluar nga viti i ardhshëm
Kur njoftoi tërheqjen e trupave luftarake amerikane nga Iraku, presidenti Obama e bëri të qartë se tani e ka rradhën Afganistani. Analistët thonë se tërheqja nga Iraku ua ka bërë të qartë udhëheqësve në Iran, Pakistan dhe vendet e tjera të rajonit se Shtetet e Bashkuara synojnë të tërheqin trupat e tyre. Larry Goodson me Kolegjin e Luftës pranë Ushtrisë amerikane thotë se askush nuk po shqyrton pasojat e kësaj tërheqjeje më shumë sesa presidenti afgan, Hamid Karzai. Presidenti Karzai i tha një delegacioni ligjvënësish amerikanë që vizituan Afganistanin kohët e fundit, se data e tërheqjes së trupave është një mbështetje morale për talebanët. Zoti Larry Goodson thotë se presidenti Karzai mund të kërkojë mënyra që të mbajë trupat amerikane në vendin e tij më gjatë sesa kanë planifikuar presidenti Obama dhe këshilltarët e tij. Marrëdhëniet mes presidentit afgan dhe Shteteve të Bashkuara kanë kaluar në vështirësi, veçanërisht kohët e fundit. Presidenti Karzai ka kritikuar ashpër Shtetet e Bashkuara, kryesisht për viktimat civile, nga ana tjetër , zyrtarët amerikan vazhdojnë t’i kërkojnë udhëheqësit afgan që të pastrojë qeverinë e tij nga korrupsioni. Analisti Brian Katulis në Qendrën për Përparimin Amerikan këtu në Washington, thotë se Shtetet e Bashkuara nuk kanë mbajtur një qëndrim të njëjtë ndaj presidentit Karzai. Luftërat në Afganistan dhe Irak janë krejtësisht të ndryshme, por strategjia në përgjithësi është e ngjashme: Ndërtimi i ushtrisë kombëtare në atë pikë që të jenë në gjendje të garantojë sigurinë, duke u mundësuar trupave amerikane që të kthehen në vendin e tyre. Por shumë analistë shprehin shqetësim nëse forcat afgane të sigurisë do të jenë në gjendje ndonjëherë ta kryejnë vetë këtë funksion. Prania e bazave të sigurta talebane matanë kufirit në Pakistan mbetet një çështje shqetësuese. Analisti Brian Katulis thotë se trajtimi i situatës në Pakistan ka qënë, sipas tij, një sukses i qetë për administratën e presidentit Obama. Ai thotë se marrëdhëniet mes Amerikës dhe Pakistanit vareshin në një fije peri në vitin 2007, por që nga ajo kohë, Pakistani është bërë më energjik në operacionet kundër militantëve. Por luftëtarët taleban nuk i kanë pakësuar sulmet e tyre ndaj forcave ndërkombëtare, megjithëse pritet që gjatë dimrit të ardhshëm ata të përballen me disa pengesa. Shumë analistë thonë se talebanët duan të vazhdojnë presionin ndaj qeverisë së zotit Karzait derisa NATO-ja dhe trupat amerikane të largohen dhe më pas të mundohen të arrijnë një marrëveshje politike me presidentin Karzai, apo kushdo qoftë në pushtet në atë kohë.